Transpordiamet	
	
 	07.07.2023 nr 3-2/1064 - 3	

	

	
Tallinna ringtee piirkonna planeeringud		

Esitame teile planeerimisseaduse § 127 lg 1 ja Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ kohaselt kooskõlastamiseks Lagedi tee 3c, 5, 5a, 7 ja 9 kinnistute detailplaneeringu. Transpordiameti 02.03.2021 kirjaga nr 7.1-2/21/3219-2 esitatud ettepanekute alusel on detailplaneeringu materjalid korrigeeritud, mh hoonestus on kavandatud tee kaitsevööndist välja, uusi mahasõite 2.Veneküla ringilt (reg nr 3858) ei kavandata. Detailplaneeringu materjalidega saate tutvuda Tallinna planeeringute registris.
Palume kooskõlastada Lagedi tee 3c, 5, 5a, 7 ja 9 kinnistute detailplaneering.
Lisaks informeerime muudatustest ja esitame põhimõttelise arvamuse saamiseks juurdepääsude osas järgmised Tallinna ringtee piirkonna detailplaneeringud:
•	Lagedi tee 3b, 9a, 11 ja 11a kinnistute detailplaneering, algatatud 6.06.2012 Tallinna Linnavalitsuse korraldusega nr 826-k. Maanteeamet palus 8.09.17 kirjas nr 15-2/16-00032/940 planeeringut täiendada ja esitada seejärel detailplaneering uuesti kooskõlastamiseks;
•	Lagedi tee 9a kinnistu detailplaneering, algatamisettepanek esitati 5.04.2023.
Tallinna Linnaplaneerimise Ametile (edaspidi ka amet) on esitatud ettepanek jätkata Lagedi tee 3b, 9a, 11 ja 11a kinnistute detailplaneeringu koostamist Lagedi tee 9b, Lagedi tee 11, Lagedi tee 11a, Lagedi tee 11c ja Lagedi tee T20 kinnistutel. Lahendusettepanek on esitatud põhimõttelise seisukoha saamiseks, vt kirja lisas, detailplaneering on muutmata. Juurdepääs detailplaneeringu alale kavandatakse valmis ehitatud 2.Veneküla ringi ja Lagedi tee T20 ja Lagedi tee 21 kinnistutel valmis ehitatud tee kaudu.
Lagedi tee 3b, 9a, 11 ja 11a kinnistute detailplaneeringu ja Lagedi tee 3c, 5, 5a, 7 ja 9 kinnistute detailplaneeringu lahendused näevad ette äri- ja tootmismaa sihtotstarbega kruntide moodustamise ja vastavate hoonetega hoonestamise, kuid Lagedi tee 9a kinnistu detailplaneeringu algatamisettepaneku kohaselt soovitakse sihtotstarbeta Lagedi tee 9a kinnistust moodustada ärimaa, elamumaa, transpordimaa sihtotstarbega krundid ning määrata ehitusõigus peamiselt kuni 5 maapealse ja 1 maa-aluse korrusega hoonete ehitamiseks. Lisaks soovitakse ehitada üks 10 korruselise büroopindadega korterelamu. Detailplaneeringu algatamisettepanek ei ole kooskõlas Lasnamäe tööstusalade üldplaneeringuga, kus ala juhtotstarbeks on määratud ettevõtlusala, tootmis-, laondusettevõtlusala kõrvalotstarbega (B+T). 
Lasnamäe tööstusalade üldplaneeringu koostamise raames läbiviidud keskkonnamõju strateegilises hindamises (edaspidi ka KSH) ei peetud nimetatud piirkonda täiendavate elamupiirkondade kavandamist üldplaneeringu tasemel põhjendatuks, sest ala jääb ülenormatiivse müra ja õhusaaste mõjualasse ning üldplaneeringu maakasutuseks määrati ettevõtlusala, tootmise ja laonduse kõrvalkasutusega.
Lasnamäe tööstusalade üldplaneeringu muutmisprotsessi saab alustada juhul, kui muutuvad selle ala alustingimused (st muutunud on KSH koostamise hetkel aluseks olnud lähtetingimused), mis seavad kahtluse alla KSH-s esitatud järeldused. Lisaks tuleb muutmisettepaneku esitamisesse kaasata ka teiste lähipiirkonda jäävate ning menetluses olevate detailplaneeringute kinnistuomanikud selgitades välja nende arvamused ja seisukohad.
Tallinna Transpordiamet märkis Lagedi tee 9a kinnistu detailplaneeringu algatamisettepaneku kohta arvamust avaldades, et Lagedi piirkonna tänavavõrk ei võimalda piirkonna ühistranspordiga ühendust ning leidis, et elamute kavandamine mõjutab oluliselt planeeritava tänava ning ristmike läbilaskvust tipptundidel. Planeeritava tee perspektiivset ühendamist (näidatud tee servajooned) Väo liiklussõlme suunas saab kavandada ainult Transpordiameti nõusolekul.
Tallinna Keskkonna- ja Kommunaalamet märkis mh, et Tallinna strateegilise mürakaardi kohaselt jääb ala kõrge müratasemega piirkonda. Samuti jääb planeeringuala praktiliselt kogu ulatuses Lagedi tee (Tallinna ringtee) sanitaarkaitsevööndisse ning ülenormatiivse müra ja õhusaaste mõjualasse, kus inimese elamine ja puhkamine on tervisele ohtlik.  
Pirita jõeääre puhul on tegu looduslikult kauni piirkonnaga. Jõe ääres ettevõtluse, laondus- ja tootmisala kõrvalotstarbega (B+T) alade arendamine pole tingimata parim viis jõe äärse maa ala kasutamiseks. Ka Rae ja Jõelähtme valdade territooriumi planeeringutes on piirkonda kavandatud elamuid. Tallinna Strateegiakeskuse ruumiloome osakond märkis mh, et hetkel puuduvad veenvad põhjused Lagedi tee 9a kinnistul üldplaneeringut muutva detailplaneeringu algatamiseks. Ruumiloome osakond leiab, et kehtiva Lasnamäe tööstusalade üldplaneeringu muutmiseks ja alale elukeskkonna planeerimiseks tuleks täita järgnevad tingimused:
•	enne eluhoonete kavandamist tuleb piirkonda näha ette kiire, stabiilne ja mugav, soovitatavalt rööbastel kulgev ühistranspordi ühendus. Tulenevalt ala kaugusest linnasüdamest ja planeeritava mahu suurusest, pole bussiühendus piirkonna teenindamiseks piisav;
•	kehtiva üldplaneeringu juhtotstarvet tuleb muuta segahoonestusalaks terve Pirita jõeäärse ala ulatuses, sh Lagedi tee 11a ja 11c kinnistutel (vt. skeem). Üldplaneeringu muutmine ühe kinnistu põhiselt pole mõistlik kui naaberkinnistutel jätkub kehtiva üldplaneeringu elluviimine ning ettevõtlusalade, laondus- ja tootmisala kõrval otstarbe (B+T) planeerimine.
Segahoonestusalale võib kavandada lisaks elamutele ka ärihooned ligikaudu 30% ulatuses, (antud esialgse indikatsioonina), sh kauplused, teenused, toitlustus, aga ka kontoripinnad. Lisaks näha ette eraldi ühiskondlike hoonete kinnistud koolide, lasteaedade ja kogukonna hoonete tarvis. Tihedamat hoonestust, äripindasid ja ühiskondlike hooneid tuleks kavandada ühistranspordi peatuste juurde (nt. võimaliku tulevase raudteejaama juurde). Ettevõtlusala, laondus- ja tootmisala kõrvalotstarbega (B+T) alade ja segahoonestusalade vahele tuleb kavandada haljastatud puhverala laiusega vähemalt 25 m. Tallinna Linnaplaneerimise Amet on küsinud kinnistuomanike seisukohta hiljemalt 07.08.2023 Lasnamäe tööstusalade üldplaneeringus oleva juhtotstarbe muutmiseks segahoonestusalaks. Piirkonda elamute sobivuse kaalumiseks koostab Tallinna Keskkonna- ja Kommunaalamet keskkonnamõju hindamise vajalikkuse eelhinnangu.

Palume Transpordiameti põhimõttelist seisukohta teiste eelmainitud detailplaneeringute juurdepääsude ja Tallinna ringteest kaugematele aladele elufunktsiooni kavandamise osas.

	
Lugupidamisega	

	
	
(allkirjastatud digitaalselt)	
Arvo Rikkinen	
detailplaneeringute teenistuse direktor

	
Lisa:	Lagedi tee 3b, 9a, 11 ja 11a kinnistute detailplaneeringu ala vähendamise ettepanek; 
üldplaneeringu muutmise skeem	

Koopia:	Tallinna Transpordiamet; 
K-Projekt Aktsiaselts	

Kristel Ratassepp
640 4446 kristel.ratassepp@tallinnlv.ee